ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1014/97 υποβολή: James Moorhouse (PPE) προς την Επιτροπή (19 Μαρτίου 1997)

Θέμα: Πολιτικός κρατούμενος στο Βιετνάμ

Ζωηρές ανησυχίες έχει προκαλέσει η συνεχιζόμενη φυλάκιση του Δρα Νγκιέν Νταν Κουέ, βιετναμέζου πολιτικού κρατούμενου του οποίου η υγεία είναι σε πολύ κακή κατάσταση. Έχει ζητηθεί η βοήθεια της Επιτροπής για τη συγκεκριμένη περίπτωση; Εάν ναι, τί μέτρα έλαβε αυτή; Το θέμα των ανθρωπίνων δικαιωμάτων συζητήθηκε κατά τις συνεδριάσεις του Συμβουλίου Συνεργασίας ΕΕ/Βιετνάμ;

Απάντηση του κ. Marin εξ ονόματος της Επιτροπής (15 Απριλίου 1997)

Η Επιτροπή γνωρίζει και παρακολουθεί την υπόθεση του γιατρού Nguyen Dan Que. Η υπόθεση αυτή περιλαμβάνεται στον κατάλογο των ειδικών υποθέσεων που η Επιτροπή και τα κράτη μέλη έθεσαν υπόψη των βιετναμικών αρχών το 1996 με σκοπό τη χορήγηση αμνηστίας ή τη βελτίωση των συνθηκών κράτησης. Το επίσημο αυτό αίτημα δεν είχε μέχρι στιγμής άμεσα αποτελέσματα, αλλά η Επιτροπή και τα κράτη μέλη που έχουν παρουσία στο Ανόι θα συνεχίσουν τις προσπάθειές τους προς την κατεύθυνση αυτή, κυρίως μέσω συμπληρωματικού διαβήματος εντός του 1997.

Η πρώτη συνεδρίαση της μικτής επιτροπής, που συστάθηκε βάσει της συμφωνίας-πλαισίου συνεργασίας, διεξήχθη στις 26 και 27 Σεπτεμβρίου 1996 στο Ανόι όπου και τέθηκε το θέμα των ανθρωπίνων δικαιωμάτων. Η Επιτροπή και οι βιετναμικές αρχές επιβεβαίωσαν ότι τα ανθρώπινα δικαιώματα και οι δημοκρατικές αρχές συνιστούν τη βάση της σχέσης συνεργασίας που διατηρούν. Για το σκοπό αυτό και προκειμένου να διεξαχθεί εποικοδομητικός διάλογος, η Επιτροπή και οι βιετναμικές αρχές συμφώνησαν να καθορίσουν και να εφαρμόσουν ένα πλαίσιο συνεργασίας το οποίο θα ευνοεί τη διοικητική και οικονομική μεταρρύθμιση του κράτους. Η νέα αυτή συνεργασία θα έχει ως στόχο να καταστήσει το κράτος περισσότερο υπεύθυνο και υπόλογο έναντι της βιετναμικής κοινωνίας των πολιτών και να αυξήσει τη συμμετοχή των βιετναμέζων πολιτών στη διαχείριση των κοινών.
ΓΡΑΠΤΗ ΕΡΩΤΗΣΗ E-1147/97 υποβολή: Lucio Manisco (GUE/NGL) προς το Συμβούλιο (2 Απριλίου 1997)

Θέμα: Παραβίαση των ανθρωπίνων δικαιωμάτων σε γυναικείες φυλακές του Ηνωμένου Βασιλείου

Έχει, επανειλημμένως, καταγγελθεί από τον τύπο ότι γυναίκες κρατούμενες στις φυλακές Holloway του Λονδίνου εξαναγκάζονται να γεννήσουν αλυσοδεμένες στα κρεβάτια τους.

1. Έχει το Συμβούλιο ενημερωθεί για τις πρακτικές αυτές;

2. Δεν πιστεύει το Συμβούλιο ότι τέτοιες πρακτικές είναι απάνθρωπες και ότι αυτή η παραβίαση των ανθρωπίνων δικαιωμάτων στη γυναικεία φυλακή Holloway του Ηνωμένου Βασιλείου, πρέπει να καταδικαστεί;

3. Τι μέτρα προτίθεται να λάβει το Συμβούλιο προκειμένου να θέσει τέλος σε αυτήν την παραβίαση των δικαιωμάτων του ανθρώπου;

Κοινή απάντηση στις γραπτές ρωτήσεις Ε-0515/97, Ε-0630/97, Ε-1147/97 και Ε-1148/97 (27 Μαΐου 1997)

Οι συνθήκες κράτησης στις φυλακές των κρατών μελών υπάγονται στην ευθύνη των αρμοδίων αρχών των κρατών μελών. Οι αρχές του κράτους μέλους στο οποίο αναφέρονται οι ερωτήσεις αυτές έχουν πλήρως απορρίψει τους ισχυρισμούς που διατυπώθηκαν. Το Συμβούλιο υπενθυμίζει ότι όλα τα κράτη μέλη είναι μέρη της Ευρωπαϊκής Σύμβασης για την προστασία των ανθρωπίνων δικαιωμάτων και των βασικών ελευθεριών, που υπογράφηκε στη Ρώμη στις 4 Νοεμβρίου 1950, και ότι όλα τα κράτη μέλη είναι μέρη της Ευρωπαϊκής Σύμβασης κατά των βασανιστηριών και της απάνθρωπης Σύμβασης κατά των βασανιστηρίων και της απάνθρωπης ή ταπεινωτικής μεταχείρισης ή τιμωρίας, της 26ης Νοεμβρίου 1987.
ΓΡΑΠΤΗ ΕΡΩΤΗΣΗ E-1148/97 υποβολή: Lucio Manisco (GUE/NGL) προς το Συμβούλιο (2 Απριλίου 1997)

Θέμα: Παραβίαση των ανθρωπίνων δικαιωμάτων στο Ηνωμένο Βασίλειο: η περίπτωση της Roisin McAliskey

H Roisin McAliskey είναι κρατούμενη στις φυλακές Holloway του Λονδίνου. Πάσχει από σοβαρή μορφή άσθματος που απαιτεί διαρκείς φροντίδες και, κυρίως, δυνατότητα πρόσβασης σε γιατρό σε περιπτώσεις έκτακτης ανάγκης. Δεδομένου ότι έχει χαρακτηριστεί κρατούμενη «Α» κατηγορίας κρατείται στο κελί της 23 ώρες το εικοσιτετράωρο και, συχνά, της απαγορεύεται και η ώρα εξόδου στον καθαρό αέρα επειδή στις φυλακές Holloway δεν υπάρχει προσωπικό για να τη συνοδεύσει. Επιπλέον, διανύει τον πέμπτο μήνα της εγκυμοσύνης της και, έχοντας υπόψη τα όσα καταγγέλλονται στον τύπο σχετικά με το ότι οι κρατούμενες εξαναγκάζονται, συχνά, να γεννήσουν αλυσοδέσμιες στα κρεβάτια τους, η προοπτική να προστατευθεί η αξιοπρέπειά της και τα ανθρώπινα δικαιώματά της απειλείται σοβαρά.

Δεν θεωρεί το Συμβούλιο ότι οφείλει να παρέμβει στις αρχές αυτού του κράτους μέλους ώστε να εξασφαλίσει ότι θα γίνονται σεβαστά τα ανθρώπινα δικαιώματα στις βρετανικές φυλακές γενικότερα και, ειδικότερα, ότι θα επιφυλαχθεί στην Roisin McAliskey μεταχείριση αντάξια της πολιτισμένης κοινωνίας μας;

Κοινή απάντηση στις γραπτές ρωτήσεις Ε-0515/97, Ε-0630/97, Ε-1147/97 και Ε-1148/97 (27 Μαΐου 1997)

Οι συνθήκες κράτησης στις φυλακές των κρατών μελών υπάγονται στην ευθύνη των αρμοδίων αρχών των κρατών μελών. Οι αρχές του κράτους μέλους στο οποίο αναφέρονται οι ερωτήσεις αυτές έχουν πλήρως απορρίψει τους ισχυρισμούς που διατυπώθηκαν. Το Συμβούλιο υπενθυμίζει ότι όλα τα κράτη μέλη είναι μέρη της Ευρωπαϊκής Σύμβασης για την προστασία των ανθρωπίνων δικαιωμάτων και των βασικών ελευθεριών, που υπογράφηκε στη Ρώμη στις 4 Νοεμβρίου 1950, και ότι όλα τα κράτη μέλη είναι μέρη της Ευρωπαϊκής Σύμβασης κατά των βασανιστηριών και της απάνθρωπης Σύμβασης κατά των βασανιστηρίων και της απάνθρωπης ή ταπεινωτικής μεταχείρισης ή τιμωρίας, της 26ης Νοεμβρίου 1987.
ΓΡΑΠΤΗ ΕΡΩΤΗΣΗ E-0484/97 υποβολή: Thomas Megahy (PSE) προς την Επιτροπή (19 Φεβρουαρίου 1997)

Θέμα: Πρόσβαση στα κτίρια της Επιτροπής των ΕΚ

Σύμφωνα με σχόλια στο έντυπο Disability Now του Ιανουαρίου 1997 η κ. Rachel Hurst, προταθείσα από το Ηνωμένο Βασίλειο για τον τίτλο «Γυναίκα της Ευρώπης», δεν μπόρεσε να παραστεί στην τελετή απονομής του τίτλου στα γραφεία της Ευρωπαϊκής Επιτροπής του Λονδίνου διότι δεν υπάρχει δυνατότητα εισόδου στο κτίριο για τις αναπηρικές καρέκλες.

Αναφέρεται ότι η κ. Rachel Hurst, πρόεδρος της Disability People's International, περιοχή Ευρώπης, εξοργίσθηκε επειδή δεν έγινε καμία προσπάθεια να εξασφαλισθεί η πρόσβαση στο κτίριο. Η ίδια λέει ότι πληροφορήθηκε μόνον την προηγουμένη ότι δεν υπάρχει ράμπα για τις αναπηρικές καρέκλες.

Τί μέτρα σκοπεύει να πάρει η Επιτροπή για να μην επαναληφθούν τέτοιες καταστάσεις;

Απάντηση του κ. Oreja εξ ονόματος της Επιτροπής (1 Απριλίου 1997)

Το γεγονός στο οποίο αναφέρεται το Αξιότιμο Μέλος του Κοινοβουλίου δεν διοργανώθηκε από την αντιπροσωπεία της Επιτροπής στο Λονδίνο αλά από το Βρεττανό Πρόεδρο του Βραβείου «Γυναίκα της Ευρώπης». Όπως και τα προηγούμενα χρόνια, η αντιπροσωπεία επέτρεψε να διεξαχθεί η τελετή στις εγκαταστάσεις της. Λίγο πριν την τελετή η αντιπροσωπεία ειδοποιήθηκε ότι μία από τις υποψηφίους για το Βραβείο χρησιμοποιεί αναπηρική καρέκλα.

Δυστυχώς δεν μπορεί κανείς να εισέλθει στο κτίριο ούτε να μετακινηθεί στο εσωτερικό του με αναπηρική καρέκλα, γεγονός που είναι κοινό χαρακτηριστικό πολλών υψηλών και στενών βικτωριανών κτιρίων αυτού του είδους στο Ηνωμένο Βασίλειο. Ένα επιπλέον εμπόδιο είναι ότι καθώς το κτίριο έχει θεωρηθεί διατηρητέο είναι δύσκολο από νομικής πλευράς - εάν όχι αδύνατον - να πραγματοποιηθούν έργα που θα το καταστήσουν προσιτό σε άτομα με αναπηρικές καρέκλες.

Λόγω αυτών των ατυχών συγκυριών, ο επικεφαλής της αντιπροσωπείας του Λονδίνου ζήτησε από τον διοργανωτή της εκδήλωσης να επανεξετάσει τις προετοιμασίες για τη βραδυά. Η πρόταση αυτή απορρίφθηκε.

Εδώ και αρκετό καιρό η Επιτροπή ψάχνει για κατάλληλο κτίριο όπου θα μπορούσε να στεγαστεί, το οποίο θα επέτρεπε την αντιμετώπιση αυτού του είδους των προβλημάτων. Ωστόσο, οικονομικοί λόγοι και λόγοι έλλειψης διαφορετικών κτιρίων είχαν ως αποτέλεσμα να μην σημειωθεί ιδιαίτερη πρόοδος ως προς το θέμα αυτό.
ΓΡΑΠΤΗ ΕΡΩΤΗΣΗ E-0865/97 υποβολή: Amedeo Amadeo (NI) προς την Επιτροπή (12 Μαρτίου 1997)

Θέμα: Helios II

Σχετικά με το κονδύλιο του προϋπολογισμού Β3-4102: Helios II (ένταξη μειονεκτούμεντων ατόμων), ερωτάται η Ευρωπαϊκή Επιτροπή εάν υπάρχουν επιχορηγήσεις για την Ιταλία και, σε καταφατική περίπτωση, να τις ανακοινώσει, χωριστά για κάθε ένωση και για κάθε δραστηριότητα.

Κοινή απάντηση του κ. Liikanen εξ ονόματος της Επιτροπής στις γραπτές ερωτήσεις E-0858/97, E-0859/97, E-0860/97, E-0861/97, E-0862/97, E-0863/97, E-0864/97, E-0865/97, E-0866/97, E-0867/97, E-0868/97, E-0869/97, E-0870/97 και E-0871/97 (25 Απριλίου 1997)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
GRAPTH ERVTHSH E-0389/97 υποβολή: Ian White (PSE) προς την Επιτροπή (13 Φεβρουαρίου 1997)

Θέμα: Φόρος πληροφορικής

Θα ήθελε η Επιτροπή να με πληροφορήσει εάν εξετάζει προτάσεις σχετικά με την επιβολή πιθανού φόρου πληροφορικής ο οποίος θα επηρέαζε τους χρήστες υπολογιστών, ιδιαίτερα όσον αφορά τις πληροφορίες που αποστέλλονται μέσω Internet.

Απάντηση του κ. Monti εξ ονόματος της Επιτροπής (2 Απριλίου 1997)

Το θέμα της επιβολής ενός «bit tax» αναφέρεται στην πρώτη προσωρινή έκθεση του Ιανουαρίου 1996 της επιτροπής εμπειρογνωμόνων υψηλού επιπέδου σχετικά με τις κοινωνικές και κοινωνιολογικές πτυχές της κοινωνίας της πληροφορίας με τίτλο «Οικοδόμηση της ευρωπαϊκής κοινωνίας της πληροφορίας για όλους» (Building the European information society for us all). Η Επιτροπή έχει επίσης υπόψη της το έγγραφο «The bit tax: the case for further research» που εστάλη από τον πρόεδρο της ομάδας για περαιτέρω σχόλια και παρατηρήσεις.

Η Επιτροπή επισημαίνει ότι η κοινοτική νομοθεσία για την έμμεση φορολογία (ΦΠΑ) δεν κάνει διάκριση μεταξύ των παραδοσιακών εμπορικών συναλλαγών και των συναλλαγών που διεξάγονται με τα νέα ηλεκτρονικά μέσα. Η επιβολή ενός νέου φόρου όπως του «bit tax» στις συναλλαγές του κυβερνοχώρου θα σημάνει πρόσθετη επιβάρυνση των δραστηριοτήτων αυτών. Δεν είναι σαφές σε ποιες αρχές θα πρέπει να βασίζεται ένας τέτοιος φόρος. Αντίθετα, πολλές δραστηριότητες και πρωτοβουλίες, τις οποίες υποστηρίζει η Επιτροπή, αποσκοπούν στην τόνωση και την προώθηση των νέων αυτών εξελίξεων.
ΓΡΑΠΤΗ ΕΡΩΤΗΣΗ E-0279/97 υποβολή: Yvan Blot (NI) προς την Επιτροπή (13 Φεβρουαρίου 1997)

Θέμα: Διατήρηση των καπνοπωλείων στο διαμέρισμα του Bas-Rhin

Το διαμέρισμα του Βas-Rhin αριθμεί, σήμερα, 490 καπνοπωλεία, αριθμός που αντιστοιχεί σε περίπου 1500 θέσεις εργασίας. Τα καπνοπωλεία αποτελούν καταστήμτα προσιτά σε όλους τα οποία, πέρα από την πώληση καπνού, εξασφαλίζουν την παροχή πολλαπλών υπηρεσιών στους ιδιώτες: πώληση ενσήμων ή χαρτοσήμων, τηλεκαρτών, γραμματοσήμων, εισιτηρίων...

Τα καπνοπωλεία αντιμετωπίζουν πολυάριθμα προβλήματα: μείωση της αποδοτικότητάς τους, ερήμωση της υπαίθρου, κλείσιμο λόγω κινδύνων σε προβληματικές συνοικίες, λαθρεμπόριο.

Λαμβάνοντας υπόψη την αύξηση της τιμής του καπνού στη Γαλλία (+80% σε 4 χρόνια λόγω των φόρων), πολλοί ιδιώτες προμηθεύονται καπνό από τη γειτονική Γερμανία.

Έναντι αυτής της κατάστασης η οποία κινδυνεύει να επιδεινωθεί και να προκαλέσει τη χρεωκοπία πολυάριθμων καπνοπωλών, τί σκοπεύει να πράξει η Ευρωπαϊκή Επιτροπή όσον αφορά την επιβολή εμμέσων φόρων επί των καπνών και την εναρμόνιση των φόρων κατανάλωσης για να αποτρέψει τη στρέβλωση του ανταγωνισμού, ιδιαίτερα στις παραμεθόριες περιοχές;

Απάντηση του κ. Monti εξ ονόματος της Επιτροπής (14 Μαρτίου 1997)

Η ισχύουσα κοινοτική νομοθεσία περί φόρων κατανάλωσης ορίζει τους ελάχιστους συντελεστές φορολογίας για τα προϊόντα καπνού. Τα κράτη μέλη είναι ελεύθερα να εφαρμόσουν τους συντελεστές της επιλογής τους αρκεί να τηρούν τα ορισθέντα ελάχιστα όρια. Το Συμβούλιο θεσπίζοντας το συγκεκριμένο σύστημα, έκρινε ότι ο συνδυασμός των ελάχιστων συντελεστών φορολογίας και των δυνάμεων της αγοράς θα κατέληγε στη σύγκληση των επιπέδων φορολογίας. Συνεπάγεται ότι τα κράτη μέλη διαθέτουν σημαντική ελαστικότητα σε σχέση με τη φορολογία των προϊόντων καπνού.

Σύμφωνα με τη σχετική νομοθεσία, οι ελάχιστοι συντελεστές φόρων κατανάλωσης πρέπει να αναθεωρούνται ανά διετία, λαμβάνοντας υπόψη τη λειτουργία της εσωτερικής αγοράς, την πραγματική αξία των συντελεστών φορολογίας και τους ευρύτερους στόχους της Συνθήκης, στη βάση έκθεσης και, εάν χρειάζεται, πρότασης της Επιτροπής. Η πρώτη εξ αυτών των εκθέσεων υπεβλήθη στο Κοινοβούλιο και στο Συμβούλιο το 1995 ((COM(95) 285 )). Οι προτάσεις όμως ανεβλήθησαν λόγω του ότι εκκρεμεί μια ευρείας κλίμακος διαδικασία διαβούλευσης. Το Κοινοβούλιο έχει έκτοτε διατυπώσει γνώμη σε σχέση με την έκθεση. Η επόμενη έκθεση της Επιτροπής στο Κοινοβούλιο και στο Συμβούλιο προβλέπεται για το παρόν έτος και θα λάβει υπόψην, για μια φορά ακόμα, τη λειτουργία της εσωτερικής αγοράς. Είναι σημαντικό να σημειωθεί πάντως ότι σύμφωνα με την εσωτερική αγορά, πρέπει να επιτευχθεί ισορροπία μεταξύ της προσπάθειας να προβλεφθούν νοθεύσεις του ανταγωνισμού και του δικαιώματος του καταναλωτή να αγοράζει αγαθά σε κάποιο άλλο κράτος μέλος.
ΓΡΑΠΤΗ ΕΡΩΤΗΣΗ E-1131/97 υποβολή: Carmen Dνez de Rivera Icaza (PSE) προς την Επιτροπή (24 Μαρτίου 1997)

Θέμα: Τουρισμός και άτομα με ειδικές ανάγκες

Ενόψει της ενάρξεως της νέας τουριστικής περιόδου, θα μπορούσε η Επιτροπή να μας πληροφορήσει σε ποιές ενέργειες προέβη για να διευκολυνθεί η κινητικότητα των ατόμων με ειδικές ανάγκες στα τουριστικά κέντρα της Ένωσης;

Απάντηση του κ. Παπουτσή εξ ονόματος της Επιτροπής (15 Μαΐου 1997)

Η Επιτροπή ίδρυσε την ομάδα των ευρωπαίων εμπειρογνωμόνων «Ανεξάρτητη διαβίωση - τουρισμός για όλους». Οι εργασίες επικεντρώθηκαν στο πρόβλημα της δυνατότητας πρόσβασης σε τουριστικές εγκαταστάσεις, στην κατάρτιση των επαγγελματιών του τουριστικού κλάδου που ικανοποιούν τις απαιτήσεις τουριστών με ειδικές ανάγκες, καθώς και στην παροχή πληροφοριών. Προς το παρόν, βρίσκεται υπό εξέταση ένα σχέδιο πρωτοτύπου σχετικά με την εθελοντική δυνατότητα πρόσβασης, το οποίο θα μπορούσε να εφαρμοστεί σε όλη την Ευρώπη.

Στο προηγούμενο σχέδιο δράσης υπέρ του τουρισμού (1993-1995) ((Απόφαση του Συμβουλίου 92/421/ΕΚ - ΕΕ αριθ. L 231, 13.8.1992. )) η ανάγκη για πληροφορίες οι οποίες θα διευκόλυναν την πρόσβαση στον τουρισμό και οι οποίες θα μπορούσαν να διατίθενται τόσο στους τουριστικούς επαγγελματίες όσο και στα άτομα με ειδικές ανάγκες, οδήγησε στην πραγματοποίηση μιας έρευνας με σκοπό τη δημοσίευση, αφ'ενός, ενός εγχειριδίου για τουριστικούς επαγγελματίες και, αφ'ετέρου, τουριστικών οδηγών για τουρίστες με ειδικές ανάγκες. Το εγχειρίδιο δημοσιεύθηκε πρόσφατα και ένα αντίτυπό του απεστάλη απευθείας στον αξιότιμο βουλευτή και στη Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ P-0519/97 υποβολή: Karin Riis-Jψrgensen (ELDR) προς την Επιτροπή (14 Φεβρουαρίου 1997)

Θέμα: Εθνική ερμηνεία των κανόνων της ΕΕ για τις διαδικασίες ανάθεσης έργων

Στην επιστολή της της 6ης Σεπτεμβρίου 1995 προς τη δανική κυβέρνηση, η Επιτροπή διευκρίνισε ότι οι δήμοι δεν επιτρέπεται να εκτελούν έργα για τις δημόσιες αρχές σε τομείς όπου σημειώνεται μεγαλύτερος ανταγωνισμός εκ μέρους ιδιωτικών επιχειρήσεων από αυτόν που υπάρχει π.χ. στον τομέα της φύλαξης παιδιών. Φαίνεται ότι οι όροι αυτοί δεν τηρούνται, όπως προκύπτει από την τελευταία δήλωση της δανικής κυβέρνησης σχετικά με την εφαρμογή του Νόμου αριθ. 378/1995 από τους δήμους της Δανίας.

Θεωρεί η Επιτροπή, υπό το φως της δήλωσης της δανικής κυβέρνησης, ότι θα μπορούσε να αναλάβει πρωτοβουλίες με στόχο τη μεγαλύτερη διαφάνεια στις χρηματικές συναλλαγές μεταξύ των δήμων και των διοικητικών περιφερειών αφενός και στις εμπορευματικές τους δραστηριότητες αφετέρου, ενδεχομένως μέσω της ανάθεσης των εμπορικών δραστηριοτήτων σε μεμονωμένες εταιρίες;

Απάντηση του κ. Van Miert εξ ονόματος της Επιτροπής (11 Απριλίου 1997)

Η Επιτροπή θεωρεί ότι, στο παρόν στάδιο, η διαφάνεια σε σχέση με τις δραστηριότητες που εμπίπτουν στο πεδίο εφαρμογής του Νόμου 378/1995 που επιτρέπει στους δήμους και τις κοινότητες να παρέχουν ορισμένες υπηρεσίες για λογαριασμό άλλων κρατικών αρχών, είναι ικανοποιητική.

Σύμφωνα με το άρθρο 2 (2) του Νόμου, οι δήμοι και κοινότητες μπρούν να συνάπτουν τέτοιου είδους συμβάσεις παροχής υπηρεσιών, εφόσον υπόκεινται σε διαδικασία προκήρυξης δημόσιου διαγωνισμού σύμφωνα με τη νομοθεσία της Δανίας και εφόσον το ύψος των εν λόγω συμβάσεων είναι αρκετά σημαντικό, σύμφωνα με τις οδηγίες της Κοινότητας περί δημοσίων συμβάσεων. Η υποχρέωση αυτή εξασφαλίζει ότι η παροχή τέτοιων υπηρεσιών βασίζεται σε εμπορικούς όρους της αγοράς.

Επί πλέον, σύμφωνα με το άρθρο 2 (4) του Νόμου, οι δήμοι και κοινότητες υποχρεούνται να προβαίνουν σε πλήρη υπολογισμό όλων των δαπανών που συνεπάγεται η παροχή των υπηρεσιών πριν από τη σύναψη οιασδήποτε σύμβασης με άλλη κρατική αρχή. Επίσης, κατά τη λήξη της σύμβασης ο προμηθευτής οφείλει να περιλαμβάνει στους ετήσιους λογαριασμούς του μία κατάσταση των λογαριασμών που αναφέρονται στην εκτέλεση της σύμβασης. Οι εν λόγω καταστάσεις λογαριασμών δημοσιεύονται.

Επί πλέον, στην Επιτροπή υποβλήθηκαν διάφορες εκθέσεις σχετικά με την εφαρμογή του Νόμου. Από αυτές προκύπτει ότι σε πολλές περιπτώσεις οι συμβάσεις είναι χαμηλής αξίας, τοπικής φύσεως και αφορούν υπηρεσίες οι οποίες δεν θίγουν τις συναλλαγές μεταξύ κρατών μελών (συντήρηση πάρκων, υπηρεσίες πλυντηρίου και τροφοδοσία). Η έκθεση επίσης δείχνει ότι ένας αριθμός συμβάσεων μαγαλύτερης αξίας και οι οποίες αφορούν υπηρεσίες που θα μπορούσαν να θίξουν τις συναλλαγές μεταξύ κρατών μελών (υπηρεσίες συμβούλου και εργαστηριακές αναλύσεις) ανατέθηκαν χρησιμοποιώντας την κοινοτική διαδικασία ανάθεσης συμβάσεων. Πάντως, η Επιτροπή θα συνεχίσει να παρακολουθεί την εφαρμογή του Νόμου, λαμβάνοντας, εφόσον απαιτείται, τα κατάλληλα μέτρα.
ΓΡΑΠΤΗ ΕΡΩΤΗΣΗ E-1288/97 υποβολή: Caroline Jackson (PPE) προς την Επιτροπή (11 Απριλίου 1997)

Θέμα: Προστασία του κορμοράνου

Θα μπορούσε η Επιτροπή να αναφέρει εάν προτίθεται να προσαρμόσει το καθεστώς προστασίας του κορμοράνου στα πλαίσια της Οδηγίας για τα Άγρια Πτηνά (79/409/ΕΟΚ) ((ΕΕ L 103 της 25.4.1979, σελ. 1 )), στο μέτρο που ομάδες συμφερόντων που έχουν σχέση με το ερασιτεχνικό ψάρεμα και την εμπορική αλιεία στο Η.Β. θεωρούν απαραίτητη τη λήψη μέτρων για τη μείωση των πληθυσμών κορμοράνου λόγω των ζημιών που προκαλούν;

Απάντηση της κας Bjerregaard εξ ονόματος της Επιτροπής (7 Μαΐου 1997)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-3950/96 του κ. Bιbιar ((ΕΕ C 186, 18.6.1997, 139. )).
ΓΡΑΠΤΗ ΕΡΩΤΗΣΗ E-0311/97 υποβολή: Νικήτας Κακλαμάνης (UPE) προς την Επιτροπή (13 Φεβρουαρίου 1997)

Θέμα: Προβλήματα στον ελληνικό ναυτιλιακό κλάδο

Αλλεπάλληλα δημοσιεύματα στον ελληνικό τύπο επισημαίνουν ότι το ελληνικό νηολόγιο αποψιλώνεται καθημερινά από τα εγγεγραμμένα σε αυτό πλοία.

Συγκεκριμένα, η επιβολή αβάσταχτης φορολογίας σε πλοιοκτήτες και ναυτικούς οδηγούν το ναυτικό κόσμο της χώρας σε απόγνωση, και ως τελευταίο μέσο χρησιμοποιεί την ύψωση ξένης σημαίας.

Τεράστιο πρόβλημα αντιμετωπίζουν και τα ελληνικά ναυπηγεία, αφού η επιβολή χαρτοσήμου από τις ελληνικές αρχές στις ναυπηγήσεις, επισκευές και συντηρήσεις πλοίων οδηγεί σε ακόμα μεγαλύτερη περιθωριοποίηση την, σε κρίση ήδη, ελληνική ναυπηγική βιομηχανία.

Αποτέλεσμα όλων των παραπάνω είναι να ευνοούνται τα νηολόγια χωρών εκτός Ε.Ε., και να μειώνεται η ανταγωνιστικότητα της ελληνικής και άρα και της ευρωπαϊκής ναυτιλίας, αφού ο ελληνόκτητος στόλος αποτελεί άνω του 50% του στόλου της Ε.Ε.

Θα ήθελα να με πληροφορήσει η Ευρωπαϊκή Επιτροπή σε τί ενέργειες έχει ήδη προβεί ή σκοπεύει να προβεί, ώστε οι ελληνικές αρχές να επανεξετάσουν την πολιτική τους σε αυτό τον τομέα, και να πάψει έτσι η συνεχής εκροή πλοίων, κάτι που δημιουργεί διαλυτικές επιπτώσεις για ολόκληρο το κύκλωμα των ναυτιλιακών δραστηριοτήτων της χώρας.

Απάντηση του κ. Kinnock εξ ονόματος της Επιτροπής (7 Απριλίου 1997)

Όπως ενδεχομένως γνωρίζει το Αξιότιμο Μέλος του Κοινοβουλίου, η αλλαγή σημαίας αποτελεί γενικό πρόβλημα για τα περισσότερα κράτη μέλη. Τα κράτη μέλη, συμπεριλαμβανομένης της Ελλάδας, επιδίωξαν με διάφορους τρόπους να αντιμετωπίσουν τα ναυτιλιακά προβλήματα και να βελτιώσουν την ανταγωνιστικότητα των στόλων τους. Στην ανακοίνωση της 13ης Μαρτίου 1996 ((ΕΕ C 56, της 24.2.1997 )) η Επιτροπή επανεξέτασε τη ναυτιλιακή στρατηγική τόσο της Κοινότητας όσο και των κρατών μελών κατά την τελευταία δεκαετία, και πρότεινε συγκεκριμένους τρόπους για τη χάραξη νέας ναυτιλιακής πολιτικής.

Η Επιτροπή καταβάλλει κάθε δυνατή προσπάθεια ώστε να συγκλίνουν σε σημαντικό βαθμό τα μέτρα υποστήριξης που λαμβάνουν τα κράτη μέλη για την ενίσχυση της ναυτιλίας. Κατά τα φαινόμενα έχει επιτευχθεί συναίνεση όσον αφορά την ανάγκη ανάπτυξης μιας νέας φιλοσοφίας για τις κρατικές ενισχύσεις. Η Επιτροπή, ως εκ τούτου, συντάσσει αναθεωρημένες κατευθυντήριες γραμμές για τις κρατικές ενισχύσεις προς τις ναυτιλιακές εταιρείες, με τις οποίες καθορίζονται κριτήρια με βάση τα οποία η Επιτροπή θα επιτρέπει στα κράτη μέλη να παραχωρούν, μεταξύ άλλων, φορολογικές ελαφρύνσεις στους κοινοτικούς πλοιοκτήτες και ναυτικούς. Ωστόσο, οι αναθεωρημένες αυτές κατευθυντήριες γραμμές δεν θα συνεπάγονται υποχρέωση για τα κράτη μέλη να μειώσουν τη φορολογία τους. Όπως αναμφίβολα γνωρίζει το Αξιότιμο Μέλος του Κοινοβουλίου, η φορολογική πολιτική υπάγεται επί του παρόντος κατά το πλείστο στις νομικές αρμοδιότητες των κρατών μελών, που φυσικά καλούνται να σταθμίσουν τα συμφέροντα του κλάδου συγκριτικά προς τη δημοσιονομική κατάστασή τους.
ΓΡΑΠΤΗ ΕΡΩΤΗΣΗ E-1162/97 υποβολή: Richard Howitt (PSE) προς την Επιτροπή (26 Μαρτίου 1997)

Θέμα: Διαβήματα από την Age Concern ( Έσσεξ)

Πώς προτίθεται να αντιδράσει η Επιτροπή στα διαβήματα που έκαναν προς εμένα επτά τοπικές ομάδες συνταξιούχων που συμμετέχουν στην Age Concern ( Έσσεξ) διαμαρτυρόμενοι για το γεγονός ότι το πάγωμα του Προγράμματος Δράσης για τους Συνταξιούχους παρεμποδίζει την χρηματοδότηση από τα ευρωπαϊκά όργανα κατά τόπους ομάδων όπως οι δικές τους; Είναι σε θέση η Επιτροπή να προσδιορίσει εναλλακτικές πηγές κοινοτικής χρηματοδότησης που διατίθενται για κατά τόπους ομάδες συνταξιούχων, και προτίθεται αυτή να προβεί σε περαιτέρω ενέργειες προκειμένου να εξασφαλιστούν δυνατότητες χρηματοδότησης στο χρονικό διάστημα που μεσολαβεί έως ότου εκδοθεί η απόφαση επί του θέματος στο Δικαστήριο των Ευρωπαϊκών Κοινοτήτων;

Απάντηση του κ. Flynn εξ ονόματος της Επιτροπής (5 Μαΐου 1997)

Η νομιμότητα των δαπανών του προϋπολογισμού στον τομέα των ηλικιωμένων αμφισβητήθηκε από την κυβέρνηση του Ηνωμένου Βασιλείου. Την 24η Σεπτεμβρίου 1996 ο πρόεδρος του Ευρωπαϊκού Δικαστηρίου εξέδωσε διάταξη με την οποία επιτρεπόταν η Επιτροπή να υπογράφει συμφωνίες το 1996 αλλά όχι να προβαίνει σε πληρωμές πριν από την ημερομηνία έκδοσης της τελικής απόφασης και κατόπιν μόνον εάν δικαιωνόταν από το δικαστήριο.

Η Επιτροπή συμμερίζεται απόλυτα την ανησυχία του Κοινοβουλίου και των μη κυβερνητικών οργανισμών (ΜΚΟ) σε όλα τα επίπεδα στην Ευρώπη σχετικά με το αδιέξοδο στο οποίο έχει φτάσει το θέμα αυτό. Η Επιτροπή θα καταβάλει κάθε δυνατή προσπάθεια για να εξασφαλίσει ότι τα συμφέροντα των ηλικιωμένων δεν θα παραλειφθούν από την ημερήσια διάταξη στην πολιτική της Κοινότητας.

Εναλλακτικές πηγές ευρωπαϊκής χρηματοδότησης σε τοπικές ομάδες συνταξιούχων διατίθενται μόνον για συγκεκριμένα μέτρα όπως η ασθένεια Alzheimer, η χρήση της τηλεπληροφορικής για τη βελτίωση της ποιότητας ζωής ατόμων με ειδικές ανάγκες και ηλικιωμένων ατόμων (TIDE) καθώς και η συνεργασία με τον τομέα των ΜΚΟ.
ΓΡΑΠΤΗ ΕΡΩΤΗΣΗ P-1252/97 υποβολή: Hugh McMahon (PSE) προς την Επιτροπή (2 Απριλίου 1997)

Θέμα: Πρόγραμμα Socrates στην Ιταλία

Μπορεί η Επιτροπή να γνωστοποιήσει στο Κοινοβούλιο πόσα σχέδια επελέγησαν και πόσα χρήματα χορηγήθηκαν στην Ιταλία για σχέδια Socrates κατά την περίοδο 1994-1996;

Πιό συγκεκριμένα, πόσα από τα σχέδια αυτά πραγματοποιήθηκαν στη Νάπολη, τη Βερόνα και το Παλέρμο;

Απάντηση του της κας Cresson εξ ονόματος της Επιτροπής (5 Μαΐου 1997)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού πίνακα που περιέχει τις πληροφορίες που ζητήθηκαν.